Ma nistax ma nistqarrx li fuq livell personali ħassejtni onorata ħafna bil-ħatra riċenti tiegħi ta' Ambaxxatriċi għall-Programm tal-Unjoni Ewropea, Erasmus for Young Entrepreneurs 2016-2017. Imma lil hinn mis-sodisfazzjon personali, inħossni ferm u ferm entużjasta li se nkun qed naħdem biex intejjeb il-viżibbiltà tal-programm fl-Ewropa u biex nippromovi l-ispirtu imprenditorjali. Il-programm huwa skema ta' mobbiltà mifruxa madwar l-Ewropa għall-imprendituri. Programm li jipprovdi opportunità għal imprendituri ġodda, jew aspiranti, biex japplikaw għal taħriġ f'intrapriżi żgħar jew medji ta' kollegi tagħhom minn pajjiżi parteċipanti oħrajn. Il-ħolqien ta' għarfien dwar din l-inizjattiva f'Malta huwa importanti ferm. Dan peress li s'issa għad m'hemm l-ebda organizzazzjoni intermedjarja li tista' tipprovdi informazzjoni u assistenza lil intrapriżi dwar kif jista' jintuża l-programm u x'inhuma l-kundizzjonijiet fl-Istati Membri differenti, inkluż Malta. Programm li jipprovdi opportunità unika għal imprendituri ġodda li jsiefru għal perjodu ta' bejn xahar u sitt xhur biex jikkollaboraw ma' imprendituri oħrajn ta' suċċess u esperjenza akbar u biex jiżviluppaw ħiliet u kompetenzi imprezzabbli għan-negozji ġodda, jew futuri, tagħhom. Programm li nbeda seba' snin ilu u li matulhom kienu megħjunin 13,000 parteċipant minn madwar l-Ewropa. Proġetti ta' suċċess ta' imprendituri Maltin li għadhom jibdew, kif ukoll imprendituri li lestew il-programm barra minn xtuthom kienu riżultati pożittivi ferm għall-kumpaniji tagħna. Sadanittant jiena konvinta wkoll li kumpaniji Maltin jistgħu jwasslu livell ta' esperjenza imprezzabbli fil-bdil ta' esperjenzi ma' kumpaniji barranin li jixtiequ jiġu Malta. Ir-rata tal-qgħad fl-Unjoni Ewropea hija ta' madwar 10%. Sitwazzjoni li tkompli tiggrava meta tqis li r-rata tal-qgħad fost iż-żgħażagħ hija ta' 21%. Ħafna jiddeskrievu l-kriżi ekonomika preżenti fl-Ewropa bħala li primarjament hija kriżi ta' xogħol, aktar milli kriżi ekonomika u finanzjarja. Il-qgħad huwa fost l-isfidi soċjali u ekonomiċi ewlenin ta' dan id-deċenju mhux biss fl-Ewropa imma mad-dinja kollha. Filwaqt li naqbel li huwa meħtieġ li jkun hemm iffukar qawwi biex jingħelbu l-ostakoli li qegħdin iħabbtu wiċċhom magħhom il-kumpaniji, fl-istess ħin nemmen li l-fatt li toħroġ mill-kriżi ma tkunx solvejt il-problema għalkollox. Nemmen li fl-Ewropa għadha mhux tingħata l-importanza mistħoqqa lill-imprenditorija. L-Ewropa għandha bżonn aktar imprendituri b'ideat kreattivi li huma lesti li jieħdu ċ-ċans u joħolqu kumpaniji ġodda. Kumpaniji li jekk jirnexxu jistgħu jkunu l-mutur għal tkabbir u ħolqien ta' xogħol fl-Ewropa. Illum, fl-Unjoni Ewropea l-imprenditorija hija kkunsidrata bħala prijorità politika. Ma jistax jingħad li mhux qegħdin ikunu implimentati inizjattivi li jinspiraw, imma ċertament li jista', u għandu jsir, ferm aktar biex tingħata spinta 'l quddiem l-imprenditorija sostenibbli fl-Ewropa. L-imprenditorija għandha potenzjal kbir biex tipprovdi lill-individwi bl-opportunità li jsarrfu f'azzjoni l-ħsibijiet u l-ambizzjonijiet tagħhom. Jien fost dawk li nemmen li l-imprenditorija hija xi ħaġa li titwieled miegħek. L-imprenditorija hija stil ta' għajxien, hija xi ħaġa li tiddefinixxik imma fl-istess ħin tiddistingwik minn ħaddieħor. Nemmen li l-ingredjenti li jwasslu lill-imprenditur għal suċċess huma l-perseveranza, il-persistenza u d-determinazzjoni. L-imprenditur hu dak lil ma joqgħodx jistenna l-bajtra taqa' f'ħalqu iżda jxammar il-kmiem u jfassal il-futur tiegħu stess. Iżda ma jfissirx li l-ħiliet bażiċi tal-imprenditorija: accounts, immaniġġjar ta' nies, ħiliet diġitali u tfassil ta' business plans, ma jistgħux jiġu mgħallma kif qed jiġri f'ħafna istituzzjonijiet Ewropej. Bosta huma dawk li jkollhom ideat brillanti u ħerqa biex jibdew negozju imma ma jaslux biex iwettqu fil-konkret dak li jkollhom teoretikament, għax ma jkunux jafu kif se jwettqu l-ideat tagħhom. Ma jaslux għax ikunu neqsin mill-ħiliet bażiċi imprenditorjali, ħiliet li huma daqstant essenzjali biex tirnexxi f'dinja moderna globalizzata u kompetittiva. Dan kollu jkun għaddej minn quddiem għajnejja waqt li qed infassal ħidmieti fl-isfida ġdida li għandi bħala Ambaxxatriċi għall-Programm Erasmus for Young Entrepreneurs 2016-2017.